Maailman ensimmäisen GSM-puhelun soitti Suomen Pankin johtaja Harri Holkeri Nokian Radiolinjalle toimittamassa verkossa heinäkuussa 1991. Harri Holkeri soitti puhelun Radiolinjan (Elisan tytäryhtiö) järjestämässä GSM-verkon avajaistilaisuudessa Helsingissä 1.7.1991. Puhelun vastaanottaja oli Tampereen apulaiskaupunginjohtaja Kaarina Suonio.

GSM-puhelinta kutsuttiin Eurooppa-henkisesti "europuhelimeksi". Juontaja Matti Kyllönen kehuu puhelun häiriöttömyyttä: "Tänne ei kuulu mitään rahinaa. Puhelin toimii kuin cd-soitin." Myös Suonio ja Holkeri ylistävät puhelimen ominaisuuksia kuin vanhojen mainosfilmien näyttelijät. "On kuin naapurihuoneessa puhuisi."



Suonio valistaa Holkeria matkapuhelimen suojausominaisuuksista ja kertoo, miten kätevää on nyt soittaa matkoilla ollessaan Suomeen, kun mukaan tarvitsee ottaa vain jokaiseen puhelimeen käyvä kortti. Holkerin mukaan heidän käymänsä puhelu on samalla "soitto irti lamasta". Hänestä on myös miellyttävä nähdä suomalaiset kehityksen etulinjassa.



Pääministerinä Harri Holkerilla oli ollut keskeinen rooli tietoliikenteen kansallisen tason strategiassa ja telekommunikaation avaamisessa kaupalliselle kilpailulle.



Euroopan tietoliikennemarkkinoiden vapauttamisen kanssa tästä muodostui Nokian kansainvälisen menestyksen kulmakivi. Nokian innovaatiotoiminta oli avain Suomen taloudelliseen nousuun 1990-luvun lamasta.



GSM:stä kehittyi nopeasti maailmanlaajuinen. Vuonna 1995 GSM-puhelimia myytiin jo enemmän kuin NMT-puhelimia.

Teksti: Rita Landström & Jukka Lindfors